Pantser jou beursie, want nog rentekoersverhogings komVerbruikers moet hulle staal vir verdere rentekoersverhogings wat die koste van ‘n huisverband gaan opjaag. (Grafika: pixabay) Suid-Afrika se rentekoerse is op ŉ opwaartse kurwe en diegene met huislenings sal hulle moet staal vir verdere rentekoersverhogings. Ná twee jaar van betreklik lae huisleningskoste is die prentjie nou besig om te verander. Samuel Seeff, voorsitter van die Seeff-eiendomsgroep, sê rentekoerse sal vanjaar na verwagting met ŉ verdere persentasiepunt styg. Die rentekoersverhoging van 50 basispunte wat verlede maand aangekondig is, was die grootste in jare en het die repokoers op 4,75% te staan gebring. Huiseienaars en voornemende kopers sal heelwat aanpassings moet doen om voorsiening te maak vir hoër terugbetalings – terwyl die prys van kos en brandstof boonop bly styg. Vir middelklas huiseienaars en voornemende eiendomkopers, beteken ŉ styging van 1,25% in die rentekoers ŉ verhoging van tussen R600 en R1 200 per maand op ŉ verband van tussen R750 000 en R1,5 miljoen. Die verwagte styging van 100 basispunte beteken kopers sal ŉ ekstra R500 tot R1 000 moet begroot vir ŉ huislening van tussen R750 000 en R1,5 miljoen. Seeff sê kopers moet oorweeg om ŉ goedkoper eiendom as dit waarvoor hulle begroot het te koop om ŉ finansiële buffer te skep. Dus, pleks daarvan om ŉ eiendom van R750 000 (met ŉ volle verband) teen ŉ koste van sowat R6 400 per maand te koop, sal ŉ eiendom van R690 000 jou sowat R5 900 per maand kos. Dit is ŉ besparing van sowat R500 per maand. ŉ Eiendom van R1,5 miljoen se paaiement beloop sowat R12 800 per maand, terwyl ŉ eiendom van R1,35 miljoen jou sowat R11 500 per maand gaan kos – wat beteken die goedkoper eiendom help om ŉ buffer van sowat R1 200 per maand te skep. Die belegging van ŉ deposito is nog ŉ manier om maandelikse paaiemente te verminder, sê Seeff. As jy reeds ŉ huisverband het, kan dit in die komende maande fyn voetwerk kos om die boeke te laat klop. As jy boonop ander skuld het, soos ŉ kredietkaart of motorlening, sal jy ook hier vir ŉ hoër terugbetaling moet begroot, terwyl voedsel-, brandstof- en ander huishoudelike uitgawes jou ook meer gaan kos.